***** ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Αυγούστου 1986 για την έγκριση Ολοκληρωμένου Μεσογειακού Προγράμματος για τη νήσο Κρήτη (Ελλάδα) (Το κείμενο στην ελληνική γλώσσα είναι το μόνο αυθεντικό) (86/477/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό του Συμβουλίου (ΕΟΚ) αριθ. 2088/85 της 23ης Ιουλίου 1985 για τα Ολοκληρωμένα Μεσογειακά Προγράμματα (1), και ιδίως το άρθρο 7, Εκτιμώντας: ότι η Ελλάδα υπέβαλε στην Επιτροπή ένα Ολοκληρωμένο Μεσογειακό Πρόγραμμα για τη νήσο Κρήτη (ΟΜΠ Κρήτης)· ότι, σύμφωνα με το άρθρο 7 του κανονισμού (ΕΟΚ) αριθ. 2088/85, το ΟΜΠ Κρήτης υποβλήθηκε από την Επιτροπή σε τροποποιημένη μορφή στη Συμβουλευτική Επιτροπή των Ολοκληρωμένων Μεσογειακών Προγραμμάτων η οποία έδωσε θετική απάντηση· ότι το ΟΜΠ Κρήτης, συμπεριλαμβανομένου και του χρηματοδοτικού του σχεδίου, μπορεί ως εκ τούτου να εγκριθεί από την Επιτροπή· ότι το ΟΜΠ Κρήτης, αφορά την περίοδο από 13 Νοεμβρίου 1985 έως 12 Νοεμβρίου 1992· ότι το ΟΜΠ Κρήτης περιλαμβάνει μέτρα που αποτελούν ένα ειδικό πρόγραμμα δράσης το οποίο είναι επιλέξιμο για ενίσχυση από το Ευρωπαϊκό Ταμείο Προσανατολισμού και Εγγυήσεων, τμήμα Προσανατολισμού με βάση τη δεύτερη παράγραφο του άρθρου 12 παράγραφος 1 του κανονισμού (ΕΟΚ) αριθ. 2088/85· ότι οι δαπάνες για τα μέτρα που αποτελούν το ΟΜΠ Κρήτης υπολογίζονται σε 468 900 000 ECU· ότι οι συνεισφορές της Κοινότητας από τους πόρους του προϋπολογισμού σε σχέση με τις δαπάνες αυτές υπολογίζονται σε 240 500 000 ECU· ότι οι συνεισφορές της Κοινότητας από την ειδική γραμμή του προϋπολογισμού που αναφέρεται στο άρθρο 11 παράγραφος 2 του κανονισμού (ΕΟΚ) αριθ. 2088/85 υπολογίζονται σε 102 500 000 ECU· ότι για να εξασφαλιστεί η αποτελεσματικότητά του, το ΟΜΠ Κρήτης θα πραγματοποιηθεί σε διαδοχικά στάδια και θα υποβληθεί για περαιτέρω εγκρίσεις όταν θα πληρούνται οι όροι για τη χορήγηση συνεισφοράς από την Κοινότητα, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται το ΟΜΠ Κρήτης με τη μορφή που υποβλήθηκε στην Επιτροπή της 12ης Νοεμβρίου 1985, όπως τροποποιήθηκε μετά από εξέταση από την Επιτροπή και διαβουλεύσεις με τη Συμβουλευτική Επιτροπή των ΟΜΠ. Οι υπολογιζόμενες συνολικές δαπάνες καθώς και η συνεισφορά από κάθε πόρο του προϋπολογισμού της Κοινότητας εμφαίνονται στο χρηματοδοτικό σχέδιο του ΟΜΠ Κρήτης. Άρθρο 2 Η συνεισφορά από την ειδική γραμμή του προϋπολογισμού που αναφέρεται στο άρθρο 11 παράγραφος 2 του κανονισμού (ΕΟΚ) αριθ. 2088/85 δεν θα υπερβαίνει τα 102 500 000 ECU σε σχέση με τις δαπάνες που θα πραγματοποιηθούν κατά την περίοδο από 13 Νοεμβρίου 1985 έως 12 Νοεμβρίου 1992 για τη χρηματοδότηση των μέτρων στα πλαίσια του ΟΜΠ Κρήτης, οι οποίες υπολογίζονται σε 228 400 000 ECU. Άρθρο 3 Σύμφωνα με το άρθρο 15 παράγραφος 2 του κανονισμού (ΕΟΚ) αριθ. 2088/85 μια πρώτη δόση από την ειδική γραμμή του προϋπολογισμού που αναφέρεται στο άρθρο 11 παράγραφος 2 του κανονισμού αυτού που θα ανέρχεται σε 15 472 000 ECU εγκρίνεται σύμφωνα με το χρηματοδοτικό σχέδιο του ΟΜΠ Κρήτης. Άρθρο 4 Όταν ένα μέτρο χρηματοδοτείται εν μέρει από πιστώσεις ενός διαρθρωτικού ταμείου και εν μέρει από την ειδική γραμμή του προϋπολογισμού θα καταβάλλεται προκαταβολή από καθένα από τους πόρους αυτούς σύμφωνα με τους κανόνες που ισχύουν για κάθε πηγή χρηματοδότησης. Άρθρο 5 Η παρούσα απόφαση απευθύνεται στην Ελληνική Δημοκρατία. Βρυξέλλες, 20 Αυγούστου 1986.

[Source: multi_eurlex | Tokens: 3061]